Ди щIалэхэр финал цIыкIум макIуэ
«Спартак-Налшык» (Налшык) — «Сибирь» (Новосибирск) — 0:0. Пафос къалэ (Кипр). «Йероскипу» стадион. Мазаем и 16-м. Футбол Лъэпкъ Лигэм и кубок. Гуп зэпеуэ.
Судьяр: Шадыханов (Мэзкуу).
«Спартак-Налшык»: Степанов, Засеев, Тимошин, Овсиенкэ, Багаев, Аверьянов, Руа Карлос, Галин (Сирадзе, 60), Буйтрагэ, Чеботару, Болэ (Гъуэщокъуэ, 46).
«Сибирь»: Трунин, Шпичич, Головатенкэ, Ходырев, Гладышев, Кабанов, Зуев (Дудалев, 72), Брклячэ (Беляев, 40), Зиновьев (Запрудских, 75), Скороходов (Стаин, 81), Житнев (Медведев, 46).
Дагъуэ хуащIащ Ходыревым, Головатенкэ, Кабановым, Беляевым, Багаевым.
Зыхэт гупым етIуанэ увыпIэр къыщихьын папщIэ «Спартак-Налшыкыр» мы зэIущIэм «Сибирь»-м къыщыхимыгъэщIэн хуейуэ арат. Ар наIуэ хъуащ сыхьэт зыбжанэ и пэкIэ Томск и «Томь»-мрэ Волгоград и «Ротор»-мрэ зэрытемыгъэкIуауэ, 1:1-уэ, зэрызэдэджэгуам теухуа хъыбар къэIуа иужькIэ.
Япэрей зэIущIитIри зы-фIахьа новосибирскдэсхэр адэкIэ саугъэтхэм щIэбэныфынутэкъым, ауэ абы щхьэкIэ къэмынэу, ди щIалэхэм ерыщу къапэщIэтащ. Апхуэдэу щыт пэтми, «Спартак-Налшыкым» джэгур хуабжьу жыджэру иригъэжьащ икIи зы Iэмали къигъанэртэкъым и хьэрхуэрэгъухэм я гъуэм ебгъэрыкIуэн папщIэ. «Сибирь»-м щхьэкъэIэтыпIэ щигъуэтар увыIэгъуэ имыIэу сыхьэт ныкъуэкIэ зихъумэжа иужькIэщ. Абы щыгъуэми ди гъуэм, зэ нэхъ мыхъуми, къызэреуэн Iэмал ягъуэтакъым. Пэжщ, налшыкдэсхэри япэ Iыхьэм къыхэжаныкIыфакъым.
Загъэпсэхуауэ къызэрихьэжу, бжыгъэр къызэIуихыным «Спартак-Налшыкыр» хуабжьу пэгъунэгъу хъуат. Ди жагъуэ зэрыхъущи, Галич зэуа топым новосибирскдэсхэм я гъуащхьэхъумэхэм кърагъэгъэзащ. КъыкIэлъыкIуэу Аверьяноври Гъуэщокъуэри къыхэжаныкIыфынут, арщхьэкIэ я Iэзагъыр къаймэщIэкIащ.
«Сибирь»-ри закъуэтIакъуэ ди гъуэм къыщебгъэрыкIуэ щыIэт. Ауэ ахэр налшыкдэсхэм тыншу къызэпаудырт. Арати, бжыгъэр къызэIуамыхауэ лъэныкъуэхэр зэбгъэдэкIыжащ.
Апхуэдэ щытыкIэм «Спартак-Налшыкыр» арэзы къищIащ. Очко бжыгъэкIэ зэхуэдэу, ауэ топ дагъэкIахэмрэ къыхудагъэкIахэмрэ зэрызэхущытымкIэ «Ротор»-р къыдэфIэкI пэтми, ди щIалэхэр турнир таблицэм япэ щрагъэщащ, езы тIур щызэдэджэгуам налшыкдэсхэр зэрыщытекIуам къыхэкIыу. Иджы Къэбэрдей-Балъкъэрым и командэ нэхъыщхьэр нобэ финал цIыкIум щыщIэбэнынущ Футбол Лъэпкъ Лигэм теухуа зэхьэзэхуэм и ещанэ увыпIэм. Жэз медалхэмрэ сом мелуан ныкъуэмрэ зыIэрагъэхьэн папщIэ ди щIалэхэм хагъэщIэн хуейщ «Балтика»-р. Калининграддэсхэм зыхэта гупым етIуанэ увыпIэр пхъэидзэкIэ къащыIэрыхьауэ аращ, «СКА-Энергия»-мрэ абырэ зэхуэдэ дыдэу пэщIэдзэ зэпеуэр зэраухам къыхэкIыу.
Жыласэ Заурбэч.
